陰山畫虎圖
作者：王安石
朝代：宋

paragraphs: 陰山健兒鞭鞚急，走勢能追北風及。
逶迤一虎出馬前，白羽橫穿更人立。
回旗倒戟四邊動，抽矢當前放蹄入。
爪牙蹭蹬不得施，磧上流丹看來濕。
胡天朔漠殺氣高，煙雲萬里埋弓刀。
穹廬無工可貌此，漢使自解丹青包。
堂上絹素開欲裂，一見猶能動毛髮。
低徊使我思古人，此地摶兵走戎羯。
禽逃獸遁亦蕭然，豈若封疆今晏眠。
契丹弋獵漢耕作，飛將自老南山邊，還能射虎隨少年。